Bókin Reykholtssystkin færð Safnahúsinu að gjöf Í tilefni af ættarmóti niðja presthjónanna Jóhönnu K.K. Eggertsdóttur Briem og Einars Pálssonar sem haldið var í byrjun júní hefur verið tekið saman ritið Reykholtssystkinin æviþættir presthjónanna Jóhönnu K.K. Eggertsdóttur Briem og Einars Pálssonar og barna þeirra . Í ár eru liðin hundrað ár frá því að sr. Einar og fjölskylda hans settist að í Reykholti . Í Reykholti bjuggu þau til ársins 1930 er Einar lét af prestsembætti . Í bókinni sem er 190 bls. , er sagt frá uppruna hjónanna , lífinu í sveitinni á þessum tíma og auk þess birtar ættartölur barna þeirra . Bókin er ríkulega myndskreytt . Hún verður ekki seld í verslunum en einn afkomendanna , Jóhanna Erla Jónsdóttir færði Héraðsbókasafni Borgarfjarðar eintak að gjöf frá afkomendum . Um leið og Héraðsbókasafn Borgarfjarðar færir henni og öðrum afkomendum bestu þakkir fyrir eru Borgfirðingar og aðrir áhugasamir hvattir til þess að koma á safnið og líta í þessa merku bók . Bókin verður jafnframt lánuð út óski fólk þess . Héraðsbókasafn Borgarfjarðar sem staðsett er í Safnahúsi Borgarfjarðar er opið alla virka daga frá 13 - 18 í sumar . Þá má einnig minna á sýninguna Börn í 100 ár á neðri hæð Safnahúss , sem og ljósmyndasýningu Birtu Björgvinsdóttur í sal listasafns , annarri hæð .